CELEX: 32016D1098
Language: bg
Date: 2016-07-04 00:00:00
Title: Решение (EС) 2016/1098 на Съвета от 4 юли 2016 година относно позицията, която трябва да се заеме от името на Европейския съюз в рамките на Комитета на посланиците АКТБ—ЕС във връзка с преразглеждането на приложение III към Споразумението за партньорство АКТБ—ЕС

7.7.2016   
            
            
               BG
            
            
               Официален вестник на Европейския съюз
            
            
               L 182/39
            
         РЕШЕНИЕ (EС) 2016/1098 НА СЪВЕТА
   от 4 юли 2016 година
   относно позицията, която трябва да се заеме от името на Европейския съюз в рамките на Комитета на посланиците АКТБ—ЕС във връзка с преразглеждането на приложение III към Споразумението за партньорство АКТБ—ЕС
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 209, параграф 2 във връзка с член 218, параграф 9 от него,
   като взе предвид Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна (1),
   като взе предвид предложението на Европейската комисия,
   като има предвид, че:
   
               (1)
            
            
               В член 100 от Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна (наричано по-долу „Споразумението за партньорство АКТБ—ЕС“) се посочва, че приложения Iа, Iб, II, III, IV и VI към него могат да бъдат преразглеждани, адаптирани и/или изменяни от Съвета на министрите АКТБ—ЕС въз основа на препоръка от Комитета АКТБ—ЕС за сътрудничество при финансиране на развитието.
            
         
               (2)
            
            
               В член 15, параграф 4 от Споразумението за партньорство АКТБ—ЕС се посочва, че Съветът на министрите АКТБ—ЕС може да делегира правомощия на Комитета на посланиците АКТБ—ЕС.
            
         
               (3)
            
            
               На своята 39-а сесия, състояла се в Найроби, Кения, на 19 и 20 юни 2014 г., Съветът на министрите АКТБ—ЕС постигна в съвместна декларация съгласие да се пристъпи към закриване по установения ред на Центъра за развитие на предприятията (ЦРП) и за изменение с тази цел на приложение III към Споразумението за партньорство АКТБ—ЕС, като за тази цел да делегира на Комитета на посланиците АКТБ—ЕС правомощия да придвижи въпроса с цел приемане на необходимите решения, включително съответното изменение на посоченото приложение III.
            
         
               (4)
            
            
               Приложение III към Споразумението за партньорство АКТБ—ЕС следва да бъде изменено с цел създаването на новата правна рамка за ЦРП, която да съществува единствено за нуждите на закриването му.
            
         
               (5)
            
            
               Поради това позицията на Съюза в рамките на Комитета на посланиците АКТБ—ЕС във връзка с преразглеждането на приложение III към Споразумението за партньорство АКТБ—ЕС следва да се основава на приложения проект на решение,
            
         ПРИЕ НАСТОЯЩОТО РЕШЕНИЕ:
   Член 1
   1.   Позицията, която трябва да се заеме от името на Европейския съюз в рамките на Комитета на посланиците АКТБ—ЕС във връзка с преразглеждането на приложение III към Споразумението за партньорство АКТБ—ЕС, се основава на проекта на решение на Комитета на посланиците АКТБ—ЕС, приложен към настоящото решение.
   2.   Незначителни технически промени в проекта на решението могат да бъдат договаряни от представителите на Съюза в Комитета на посланиците АКТБ—ЕС, без да е необходимо допълнително решение на Съвета.
   Член 2
   След приемането му решението на Комитета на посланиците АКТБ—ЕС се публикува в Официален вестник на Европейския съюз.
   Член 3
   Настоящото решение влиза в сила в деня на приемането му.
   
      Съставено в Брюксел на 4 юли 2016 година.
      
         
            За Съвета
         
         
            Председател
         
         M. LAJČÁK
      
   
   
      (1)  Споразумение, подписано в Котону на 23 юни 2000 г. (ОВ L 317, 15.12.2000 г., стр. 3), изменено със споразумението, подписано в Люксембург на 25 юни 2005 г. (ОВ L 209, 11.8.2005 г., стр. 27), и със споразумението, подписано в Уагадугу на 22 юни 2010 г. (ОВ L 287, 4.11.2010 г., стр. 3).
   
      ПРОЕКТ НА
      РЕШЕНИЕ № 2016/… НА КОМИТЕТА НА ПОСЛАНИЦИТЕ АКТБ—ЕС
      от
      за преразглеждане на приложение III към Споразумението за партньорство АКТБ—ЕС
      КОМИТЕТЪТ НА ПОСЛАНИЦИТЕ АКТБ—ЕС,
      като взе предвид Споразумението за партньорство между членовете на групата държави от Африка, Карибите и Тихоокеанския басейн (АКТБ), от една страна, и Европейската общност и нейните държави членки, от друга страна (1) (наричано по-долу „Споразумението за партньорство АКТБ—ЕС“), и по-специално член 100 от него,
      като има предвид, че:
      
                  (1)
               
               
                  В член 100 от Споразумението за партньорство АКТБ—ЕС се посочва, че приложения Iа, Iб, II, III, IV и VI към него могат да бъдат преразглеждани, адаптирани и/или изменяни от Съвета на министрите АКТБ—ЕС въз основа на препоръка от Комитета АКТБ—ЕС за сътрудничество при финансиране на развитието.
               
            
                  (2)
               
               
                  В член 15, параграф 4 от Споразумението за партньорство АКТБ—ЕС се посочва, че Съветът на министрите АКТБ—ЕС може да делегира правомощия на Комитета на посланиците АКТБ—ЕС.
               
            
                  (3)
               
               
                  Член 2 от приложение III към Споразумението за партньорство АКТБ—ЕС се отнася до Центъра за развитие на предприятията (ЦРП). С член 2, параграф 6, буква а) от приложение III за надзорен орган на ЦРП се определя Комитетът на посланиците АКТБ—ЕС, който, наред с другото, носи отговорност за утвърждаването на устава на ЦРП, който бе приет с Решение № 8/2005 на Комитета на посланиците АКТБ—ЕС (2) (наричан по-долу „Уставът на ЦРП“). Съгласно член 2, параграф 7 от приложение III Изпълнителният съвет на ЦРП е натоварен, наред с другото, с отговорността за приемането на финансовия правилник и правилника за персонала на ЦРП.
               
            
                  (4)
               
               
                  В член 1 от Устава на ЦРП се определя принципът за правосубектност на ЦРП.
               
            
                  (5)
               
               
                  В членове 9 и 10 от Устава на ЦРП се определят мандатът и съставът на Изпълнителния съвет на ЦРП.
               
            
                  (6)
               
               
                  На своята 39-а сесия, състояла се в Найроби, Кения, на 19 и 20 юни 2014 г., Съветът на министрите АКТБ—ЕС постигна в съвместна декларация съгласие да се пристъпи към закриване по установения ред на ЦРП и към изменение на приложение III към Споразумението за партньорство АКТБ—ЕС, като за тази цел да делегира на Комитета на посланиците АКТБ—ЕС правомощия да придвижи въпроса с оглед приемане на необходимите решения, включително на съответното изменение на посоченото приложение III.
               
            
                  (7)
               
               
                  С посочената съвместна декларация на Съвета на министрите АКТБ—ЕС се създава съвместна работна група АКТБ—ЕС, която да гарантира, че закриването на ЦРП се осъществява при възможно най-добрите условия.
               
            
                  (8)
               
               
                  В своето Решение № 4/2014 от 23 октомври 2014 г. (3) Комитетът на посланиците АКТБ—ЕС упълномощи Изпълнителния съвет на ЦРП да предприеме всички подходящи мерки за закриването на ЦРП. Впоследствие Изпълнителният съвет на ЦРП подписа договор с попечител със срок до 31 декември 2016 г.
               
            
                  (9)
               
               
                  В съответствие с член 2, параграф 3 от Решение № 4/2014 в плана за закриване се предвижда ликвидацията да приключи до 31 декември 2016 г. (по-долу„фаза на закриване“). На 29—30 юни 2015 г. Изпълнителният съвет на ЦРП одобри окончателния план за закриване, с което ЦРП влезе във фазата на закриване.
               
            
                  (10)
               
               
                  Фазата на закриване следва да бъде последвана от „пасивна фаза“, през която ЦРП ще съществува единствено за целите на неговата ликвидация. Тази пасивна фаза, която ще бъде ръководена от попечител, може да включва административни задачи, наред с другото, съхраняване на архивите на ЦРП, изпълнение на административни формалности или следене на неприключилите съдебни спорове, които не са могли да бъдат уредени по време на фазата на закриване. Пасивната фаза следва да започне в деня след приключване на фазата на закриване, а именно на 1 януари 2017 г. Пасивната фаза следва да приключи след изтичането на четири години или когато ЦРП уреди всички свои задължения и осребри всички свои активи, в зависимост от това кое от двете настъпи по-рано.
               
            
                  (11)
               
               
                  Съгласно член 26, параграф 1 от финансовия правилник на ЦРП, приет с Решение № 5/2004 на Комитета на посланиците АКТБ—ЕО (4), счетоводството на ЦРП следва да се приключва в края на финансовата година с цел изготвяне на финансовите отчети на ЦРП. Ето защо задължителният одит за 2016 година във връзка с фазата на закриване следва да приключи най-късно до 30 юни 2017 г.
               
            
                  (12)
               
               
                  Измененията на приложение III към Споразумението за партньорство АКТБ—ЕС засягат заличаването на позоваванията на ЦРП. Настоящото решение съставлява новата правна рамка за ЦРП, считано от началото на пасивната фаза, а именно от 1 януари 2017 г.
               
            
                  (13)
               
               
                  Съгласно член 95, параграф 1 от Споразумението за партньорство АКТБ—ЕС срокът на действие на споразумението ще изтече през 2020 г. Структурите за управление, които намират приложение при функционирането на ЦРП по време на пасивната фаза, следва да бъдат определени и за периода след 29 февруари 2020 г.,
               
            ПРИЕ НАСТОЯЩОТО РЕШЕНИЕ:
      Член 1
      С цел да се отрази прекратяването на дейността на ЦРП на 31 декември 2016 г. приложение III към Споразумението за партньорство АКТБ—ЕС се изменя, както следва:
      
                  1)
               
               
                  Заглавието на приложение III се заменя със следното:
                  „Институционално подпомагане“
               
            
                  2)
               
               
                  Член 1 се заменя със следното:
                  „Сътрудничеството подпомага институционалния механизъм за насърчаване на селското стопанство и развитието на селските райони. В този контекст сътрудничеството спомага за засилването и укрепването на ролята на Техническия център за аграрно и селско сътрудничество (ЦРЗ) при развиването на институционалния капацитет на АКТБ, особено по отношение на управлението на информацията, за да се подобри достъпът до технологии за увеличаване на селскостопанската производителност, пазарната реализация, продоволствената сигурност и засилване на развитието на селските райони.“.
               
            
                  3)
               
               
                  Член 2 се заличава.
               
            
                  4)
               
               
                  Член 3 се преномерира като член 2.
               
            Член 2
      1.   Преди края на фазата на закриване, а именно 31 декември 2016 г., Европейската комисия сключва договор с попечител, който да следи за провеждането на пасивната фаза, считано от 1 януари 2017 г. и за срок от четири години или докато ЦРП не уреди всички свои задължения и не осребри всичките свои активи, в зависимост от това кое от двете настъпи по-рано.
      2.   Попечителят отговаря за провеждането на пасивната фаза. Попечителят представя годишни доклади на Комитета на посланиците АКТБ—ЕС относно напредъка, постигнат при провеждането на пасивната фаза.
      Член 3
      1.   Уставът, финансовият правилник и правилникът за персонала на ЦРП остават в сила до края на фазата на закриване.
      Настоящото решение съставлява новата правна рамка за ЦРП, считано от 1 януари 2017 г.
      2.   Считано от 1 януари 2017 г. правосубектността на ЦРП, както е определена в член 1 от Устава, се запазва единствено за целите на неговата ликвидация.
      3.   По време на пасивната фаза Изпълнителният съвет на ЦРП, създаден с членове 9 и 10 от Устава, продължава да съществува до датата на решението на Комитета на посланиците АКТБ—ЕС относно предложението за освобождаване от отговорност съгласно член 4 от Решение № 4/2014.
      От началото на пасивната фаза задачите на Изпълнителния съвет на ЦРП се ограничават до одобряването на доклада за закриване, приемането на отчетите, свързани с фазата на закриване, и предаването на предложението за освобождаване от отговорност на Комитета на посланиците на АКТБ—ЕС с цел той да вземе решение. От 1 януари 2017 г. нататък Изпълнителният съвет провежда не повече от едно заседание годишно. Това не изключва възможността Изпълнителният съвет на ЦРП да взема решения чрез писмена процедура.
      Освен ако не е решено друго от Комитета на посланиците АКТБ—ЕС, освобождаването от отговорност се счита за одобрено след изтичане на три месеца след датата на изпращането на предложението или на 31 декември 2017 г., в зависимост от това коя от двете дати настъпва по-рано.
      4.   Разходите, свързани с пасивната фаза, се финансират по линия на 11-ия Европейски фонд за развитие.
      5.   За правата на ЦРП по отношение на трети лица и правата на трети лица по отношение на ЦРП се прилага тригодишен давностен срок, считано от 1 януари 2017 г.
      Член 4
      Мандатът на съвместната работна група във връзка със закриването на ЦРП, определен в съвместната декларация на Съвета на министрите АКТБ—ЕС от 19—20 юни 2014 г., се прекратява с решението на Комитета на посланиците АКТБ—ЕС относно предложението за освобождаване от отговорност в съответствие с член 4 от Решение № 4/2014.
      Член 5
      Настоящото решение влиза в сила с приемането му, с изключение на член 1, който влиза в сила на 1 януари 2017 г.
      
         Съставено в … на
         
            
               За Комитета на посланиците АКТБ—ЕС
            
            
               Председател
            
         
      
      
         (1)  Споразумение, подписано в Котону на 23 юни 2000 г. (ОВ L 317, 15.12.2000 г., стр. 3.), изменено със споразумението, подписано в Люксембург на 25 юни 2005 г. (ОВ L 209, 11.8.2005 г., стр. 27), и със споразумението, подписано в Уагадугу на 22 юни 2010 г. (ОВ L 287, 4.11.2010 г., стр. 3).
      
         (2)  Решение № 8/2005 на Комитета на посланиците АКТБ—ЕО от 20 юли 2005 г. относно устава и процедурния правилник на Центъра за развитие на предприятията (ЦРП) (ОВ L 66, 8.3.2006 г., стр. 16).
      
         (3)  Решение № 4/2014 на Комитета на посланиците АКТБ—ЕС от 23 октомври 2014 г. по отношение на мандата, който да бъде предоставен на Изпълнителния съвет на Центъра за развитие на предприятията (ЦРП) (ОВ L 330, 15.11.2014 г., стр. 61).
      
         (4)  Решение № 5/2004 на Комитета на посланиците АКТБ—ЕО от 17 декември 2004 г. относно Финансовия правилник на Центъра за развитие на предприятията (ЦРП) (ОВ L 70, 9.3.2006 г., стр. 52)